AlexejDobrolubov/national_council_slovak_2010 huggingface dataset:
6. schôdza NR SR - 22. deň - A. dopoludnia
Dátum: 2024-01-24
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

144. Ďakujem za slovo. Pani poslankyňa Števulová, ďakujem za váš prejav. V reakcii na vaše slová by som rada upozornila na odborný príspevok, ktorý napísali experti z justície, z ktorých sa mnohí podieľali na príprave Karasovej novely Trestného zákona, patrí medzi nich napríklad pán Peter Sepeši. Príspevok porovnáva súčasnú právnu úpravu s úpravou, ktorú navrhuje súčasná vládna koalícia. V príspevku sa píše medolo... o modelovej situácii, kedy by páchateľ podvodným spôsobom pripravil dôchodkyňu o dvojizbový byt v centre Bratislavy v hodnote 325-tisíc eur. Takže podľa súčasnej právnej úpravy by išlo o obvzlášť závažný zločin, pričom páchateľovi by hrozil trest odňatia slobody od 10 do 15 rokov. V prípade, že by išlo o prvotrestaného páchateľa, hrozil by mu trest odňatia slobody najmenej 10 rokov. No a premlčacia doma tohto skutku je podľa súčasnej úpravy 20 rokov od skutku. Aký trest by páchateľovi hrozil podľa Trestného zákona Roberta Fica? V prvom rade tento trestný čin by už nebol kvalifikovaný ako obzvlášť závažný trestný zločin, ale prečin. Páchateľovi by tak hrozil trest odňatia slobody na šesť mesiacov až tri roky. Ak by išlo o prvotrestaného páchateľam, hrozil by mu trest, a teraz počúvajte dobre, trest domáceho väzenia alebo trest odňatia slobody s podmienečným odkladom a premlčacia doba tohto skutku namiesto súčasných 20 rokov by sa zmenila na tri roky. Toto je vaša novela Trestného zákona, vážená koalícia, toto ide schváliť, vážení poslanci koalície? Na vašom mieste by som sa hanbila.
6. schôdza NR SR - 22. deň - A. dopoludnia
Dátum: 2024-01-24
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

40. Dobre. Ďakujem za slovo, pán predsedajúci. Pán poslanec Sabo, ďakujem za vaše vecné a pokojné vystúpenie. Začali ste slovami, že to má zmysel. Áno, stojí to za to, pretože právneho štá... nemôžeme sa vzdať právneho štátu bez, len tak bez boja, preto by som sa ešte raz chcela poďakovať každému, kto sa k tomuto boju pridal a priložil ruku k tomu, aby sme získali čas pre spravodlivosť. Pán poslanec, čítali ste tiež stanovisko Európskeho parlamentu, takže ďakujem, že ste predniesli aj toto dôležité uznesenie. Viaceré inštitúcie Európskej únie sa vyjadrili, že táto novela by znamenala priame porušenie čl. 325 o fungovaní Európskej únie, ktorý hovorí o povinnosti členského štátu Európskej únie účinne chrániť rozpočet Únie. Napriek všetkým výhradám sa však vládna koalícia tvári, že je všetko v poriadku a naďalej pretláča zmeny, otvárajú priestor pre de facto beztrestnosť pri korumpovaní a rozkrádaní. Ľudia však toto všetko vidia, vážená vláda, a nie sú ticho, preto by som bola na mieste predsedu vlády pána Fica tak trochu nervózna, pretože, nezabúdajte, už sa raz ľuďom podarilo na námestiach dosiahnuť vašu demisiu. A tí istí ľudia na námestiach stoja opäť. Ešte raz ďakujem za váš príspevok.
33. schôdza NR SR - 2.deň - B. popoludní
Dátum: 2025-03-26
Poslanec: Šimko, Igor (HLAS - SD)
Druh vystúpenia: Vystúpenie v rozprave

114. Ďakujem pekne. Zápisnica o výsledku tajného hlasovania o návrhu na voľbu predsedu Národnej rady Slovenskej republiky, ktoré sa konalo 26. marca 2025. Na tajné hlasovanie o návrhu na voľbu predsedu Národnej rady Slovenskej republiky bolo vydaných a poslanci si osobne prevzali 79 hlasovacích lístkov, teda na voľbe bolo prítomných 79 poslancov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní o návrhu na voľbu predsedu Národnej rady Slovenskej republiky všetci poslanci odovzdali hlasovacie lístky. Zo 79 odovzdaných hlasovacích lístkov boli všetky platné. Zo 79 platných hlasovacích lístkov overovatelia zistili, že o návrhu na voľbu poslanca Richarda Rašiho za predsedu Národnej rady Slovenskej republiky hlasovalo za 79 poslancov, proti nula poslancov, zdržalo sa nula poslancov. (Dlhotrvajúci potlesk.) Podľa čl. 89 ods. 1 Ústavy Slovenskej republiky a § 2 ods. 3 písm. a) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov na zvolenie predsedu Národnej rady Slovenskej republiky je potrebný súhlas nadpolovičnej väčšiny všetkých, väčšiny hlasov všetkých poslancov. Overovatelia konštatujú, že v tajnom hlasovaní bol za predsedu Národnej rady Slovenskej republiky zvolený poslanec Richard Raši. (Potlesk.)
33. schôdza NR SR - 1.deň - B. popoludní
Dátum: 2025-03-25
Poslanec: Šimko, Igor (HLAS - SD)
Druh vystúpenia: Vystúpenie v rozprave

164. Ďakujem, pán predsedajúci. V zmysle toho, že došlo k posunom v rámci poslaneckého klubu HLAS-u, tak by som chcel odôvodneným spôsobom podať pozmeňujúci návrh a doplňujúci návrh na zaradenie našej kolegyne pani Andrey Szabóovej opäť do výboru pre hospodárske záležitosti. Odôvodnenie v pozmeňujúcom návrhu je nastúpenie náhradníčky a následné doplnenie Výboru NR SR pre hospodárske záležitosti. Pozmeňujúci a doplňujúci návrh poslanca Igora Šimka k návrhu na zmeny v zložení výborov Národnej rady Slovenskej republiky a vymenovanie člena stálej delegácie Národnej rady Slovenskej republiky, tlač 778. V časti b) volí sa za slová "poslanca Igora Šimka (HLAS) za člena Výboru Národnej rady Slovenskej republiky na preskúmavanie rozhodnutí Národného bezpečnostného úradu" dopĺňajú slová "poslankyňu Andreu Szabóovú (HLAS) za členku Výboru Národnej rady Slovenskej republiky pre hospodárske záležitosti". Ďakujem, skončil som.
23. schôdza NR SR - 2.deň - B. popoludni
Dátum: 2024-11-27
Poslanec: Šimko, Igor (HLAS - SD)
Druh vystúpenia: Vystúpenie v rozprave

46. Ďakujem pekne. Nebudem vás dlho zaťažovať, keďže ide o prvé čítanie, budem veľmi rád, keď kolegovia, čo tak plamenne o tom rozprávali, dajú pozmeňujúce návrhy, budú sa tým zaoberať a budú môcť naozaj napraviť tú krivdu, ktorú si myslia, že sa napráva, teda, že sa deje. Podstatné je, že my sme pred pár týždňami schválili zákon o ochrane prírody a krajiny, kde sa naozaj deklarovalo viac ako 200-tisíc hektárov, že zmizlo poľnohospodárskej pôdy vďaka náletovým drevinám. Toto je argument, ktorý nie je veľmi spochybniteľný, pretože posledný týždeň bola informácia, že 41 % Slovenskej republiky, plochy Slovenska pokrývajú lesné porasty, to sa asi tiež zhodneme, keď si to dáte do gúglu, tak to uvidíte. A aby sme dali trochu na pravú mieru aj to, čo sa tu rozprávalo, lebo skvelé herecké výkony v podaní niektorých aj vyštudovaných hercov, tak v tomto zákone sa píše: Ak je to v záujme udržateľného poľnohospodárskeho využívania poľnohospodárskej pôdy, orgán ochrany poľnohospodárskej pôdy môže rozhodnutím, môže nariadiť výrub odstránením drevín na poľnohospodárskej pôde. V ďalšom bode sa píše, že pri nariadení tohoto výrubu alebo odstránení drevín orgán ochrany poľnohospodárskej pôdy prihliada na stanovisko štátneho orgánu ochrany prírody a krajiny. Takže čo je de facto ten najväčší problém? Len ste si chceli kopnúť, hej? Čiže ŠOP-ka povie, že áno-nie a podľa toho sa musí zariadiť ten, kto bude vydávať toto rozhodnutie. O tomto zákone budeme hlasovať o sedemnástej. Ďakujem pekne, pekný deň.
19. schôdza NR SR - 1.deň - A. popoludní
Dátum: 2024-09-10
Poslanec: Šimko, Igor (HLAS - SD)
Druh vystúpenia: Vystúpenie s faktickou poznámkou

48. Ďakujem pekne. Tak, pani ministerka, ďakujem vám veľmi pekne, že naprávate tú krivdu, ktorú naozaj na deťoch a na rodičoch urobila predošlá vláda. Bohužiaľ, ten rozmach týchto automatov a týchto činností a tejto distribúcie z môjho pohľadu drog sa práve v minulosti rozmohol. Ja som podal aj na Slovenskú obchodnú inšpekciu podnet aj určité, určité podnety ďalej. Bohužiaľ, tým, že to nebolo doposiaľ zakázané na zozname zakázaných látok, tak nemohli ďalej konať. Ja verím, že sa to dá do poriadku, len, bohužiaľ, sme sa nedozvedeli, že tak drogovo voluntaristická strana, ako je opozičné PS, aký má k tomu vlastne postoj. Lebo len došlo ku kritike, ale nedozvedeli sme sa, či naozaj sú proti tomu, alebo sú za to, alebo sú za legalizáciu, tak ako hovorili v predvolebnej kampani. Ďakujem pekne.
15. schôdza NR SR - 3.deň - A. dopoludnia
Dátum: 2024-06-13
Poslanec: Šimko, Igor (HLAS - SD)
Druh vystúpenia: Vystúpenie s faktickou poznámkou

42. Okej, ďakujem, ako spoločný spravodajca zaujímam stanovisko a zároveň zodpoviem niektoré detaily. Pán kolega sa obával, že pri rozvoji jadrovej energetiky na Slovensku v najbližších rokoch alebo desaťročí dôjde k poklesu. Chcel by som ho vyviesť z omylu, že ak má byť nový jadrový zdroj na úrovni 1 200 MW, tak súčet OZE, kde je podiel vetra 750 a podiel soláru 650, je 1 400. Čiže dokonca dôjde k navýšeniu podielu obnoviteľných zdrojov v tejto, v tejto bilancii. Zároveň by som chcel povedať, že pri emisiách CO 2 , ktoré sú najsledovanejší faktor pri výrobe elektrickej energie alebo tepla v Európe, tak Slovensko má najnižší podiel, čo je veľmi dobré, pretože sme v rozvoji jadrovej energetiky na druhom mieste, a ja najradšej pozerám na energetiku cez CO 2, tak ako pri odpadovom hospodárstve pozerám najradšej na nakladanie s odpadom cez podiel skládkovania. Je to najmä preto, lebo sú to dva faktory, ktoré hovoria o tom, že či budeme žiť v zdravšom životnom prostredí a nie o tom, či len budeme nejakým spôsobom si idealizovať svet, pretože do toho vstupuje, ako pani ministerka spomenula, aj energetická chudoba, bohužiaľ, onedlho sa načrtne aj termín odpadová chudoba, pretože rôznymi povinnosťami sa dostávame do úplne iných rovín. Spomenuli ste tepelné čerpadlá, ktoré sú, samozrejme, jednou určite z priorít vlády, pretože je to naozaj podiel obnoviteľných zdrojov, ktorý potrebujeme, na druhej strane pozrime sa na to tak, tá elektrina odniekiaľ byť musí. Tým, že zaťažíme energetickú sieť tepelnými čerpadlami v nejakej IBV-čke, tak potrebujeme tej elektriny násobne viac, ako to bolo dovtedy, keď sme mali tepelné, pardon, plynové kotle, a ten kotol fakt potrebuje len na obeh čerpadiel jednoduchých pár wattov, nejakých 30-40. Takže toto je ďalší aspekt, prečo potrebujeme rozvoj... (Rečníkovi sa vypol mikrofón.) Danko, Andrej, podpredseda NR SR Zapnite si, pôjde ešte, kartou. Nemáte obmedzený čas. Šimko, Igor, poslanec NR SR Ďakujem pekne. Tak to je jeden z aspektov, ktoré na to naozaj vplývajú, a v neposlednom rade plyn, z neho má príjem do štátneho rozpočtu, z tranzitu, štát. Čiže ja si myslím, že tento postup je len pragmatický vo vzťahu k Slovenskej republike a nie je žiaden idealistický. Termín najbližšieho hlasovania bude, predpokladám, že o jedenástej. Ďakujem pekne.
15. schôdza NR SR - 3.deň - A. dopoludnia
Dátum: 2024-06-13
Poslanec: Šimko, Igor (HLAS - SD)
Druh vystúpenia: Vystúpenie s faktickou poznámkou

36. Ďakujem pekne. Tak, pán kolega Štefunko, my v tej Prahe sme naozaj boli svedkami toho, že sme výrazne zelenou európskou mocnosťou v oblasti energetiky a náš energetický mix, ktorý je naozaj strategicky vybalansovaný na takmer veľmi malé, teda veľmi malý podiel CO 2 emisií, hovorí o tom, že viac ako 55 % energie máme dnes z jadra, ďalších 20 % podielu je takmer v OZE. V neposlednom rade ten plyn je výrazne zastúpený najmä v odľahlých oblastiach, kde ľudia majú problém s dostupnosťou, ale aj s financiami na to, aby si vedeli zabezpečiť obnoviteľné zdroje, ale taktiež je prítomný najmä v priemysle, pretože mnohé technologické, hutnícke procesy, strojárske a podobne, alebo aj cementárske sa nezaobídu bez plynu. Takže tá regulácia, si myslím, že je namieste a má byť posilnená tak, aby aj priemysel fungoval, aby aj domácnosti boli v poriadku. V neposlednom rade chcem zadeklarovať, že podľa aj usmernenia a vyjadrenia ministerstva hospodárstva je rozvoj ako veternej, tak aj slnečnej energie príjmom na nasledujúce roky, do roku 2030 má byť tá úroveň 750 a 650 MW, takže ja osobne sa nebojím o rozvoj zelenej energetiky. A zároveň nový jadrový zdroj, ktorý bude mať výrazný dosah na Slovensku, slovenský priemysel a slovenskú zelenú energetiku, bude určite prínosom, pretože naša spotreba sa do roku 2030 môže aj o 80 % zvýšiť a to nielen tým, či sú energeticky náročné či office alebo výrobné procesy, ale najmä tým, že, ako dobre vieme, tak je tu na vzostupe aj elektroenergetika. Bude prebiehať aj rozvoj geotermálnej energetiky, takže myslím si, že o tom bude určite debata. Ďakujem pekne.
15. schôdza NR SR - 3.deň - A. dopoludnia
Dátum: 2024-06-13
Poslanec: Šimko, Igor (HLAS - SD)
Druh vystúpenia: Vystúpenie v rozprave

30. Ďakujem veľmi pekne. Vážený pán predsedajúci, prednesiem spoločnú správu výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov a ktorým sa menia a dopĺňajú niektoré zákony, tlač 213, v druhom čítaní. Národná rada Slovenskej republiky uznesením č. 222 z 24. apríla 2024 pridelila predmetný návrh zákona na prerokovanie týmto výborom: ústavnoprávny výbor a výbor pre hospodárske záležitosti. Výbory prerokovali návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol zákon, návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona. Návrh zákona odporúčali Národnej rade Slovenskej republiky schváliť: ústavnoprávny výbor uznesením č. 97 zo 6. júna 2024, výbor pre hospodárske záležitosti uznesením č. 53 z 10. júna 2024. Z uznesení výborov uvedených pod bodom III tejto správy vyplýva 26 pozmeňujúcich a doplňujúcich návrhov. Gestorský výbor odporúča hlasovať o bodoch 1 až 26 spoločne s odporúčaním schváliť. Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona odporúča Národnej rade Slovenskej republiky návrh zákona, ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov a ktorým sa menia a dopĺňajú niektoré zákony, tlač 213, schváliť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť. Spoločná správa výborov o výsledku prerokovania návrhu zákona v druhom čítaní bola schválená uznesením výboru pre hospodárske záležitosti č. 75 z 11. júna 2024. Týmto uznesením ma výbor zároveň poveril predložiť návrhy v zmysle príslušných ustanovení rokovacieho poriadku Národnej rady Slovenskej republiky. Pán predsedajúci, otvorte, prosím, rozpravu.
12. schôdza NR SR - 17.deň - B. popoludní
Dátum: 2024-05-22
Poslanec: Šimko, Igor (HLAS - SD)
Druh vystúpenia: Vystúpenie v rozprave

94. Zápisnica o výsledku verejného hlasovania o návrhu na voľbu člena Správnej rady Tlačovej agentúry Slovenskej republiky v oblasti žurnalistiky, ktoré sa konalo 22. mája 2024. Na verejné hlasovanie o návrhu na voľbu člena Správnej rady Tlačovej agentúry Slovenskej republiky v oblasti žurnalistiky bolo vydaných a poslanci si osobne prevzali 119 hlasovacích lístkov, teda na voľbe bolo prítomných 119 poslancov. Po vykonaní verejného hlasovania overovatelia Národnej rady Slovenskej republiky spočítali hlasy a zistili, že vo verejnom hlasovaní o návrhu na voľbu člena Správnej rady Tlačovej agentúry Slovenskej republiky v oblasti žurnalistiky všetci poslanci odovzdali hlasovacie lístky. Zo 119 odovzdaných hlasovacích lístkov bolo 8 neplatných a 111 platných. Podľa platných hlasovacích lístkov overovatelia zistili, že: 1. Jozef Bednár, hlasovalo za 77 poslancov, hlasovalo proti 20 poslancov, zdržalo sa hlasovania 14 poslancov. 2. Lukáš Milan, hlasovalo za 3 poslanci, hlasovalo proti 66 poslancov, zdržalo sa hlasovania 42 poslancov. 3. Terézia Rončáková, hlasovalo za 29 poslancov, hlasovalo proti 50 poslancov, zdržalo sa hlasovania 32 poslancov. Na voľbu člena Správnej rady Tlačovej agentúry Slovenska je potrebný súhlas nadpolovičnej väčšiny prítomných poslancov. Overovatelia konštatujú, že vo verejnom hlasovaní bol za člena Správnej rady tlačovej agentúry Slovenskej republiky v oblasti žurnalistiky zvolený Jozef Bednár. Ďakujem.
33. schôdza NR SR - 15.deň - A. dopoludnia
Dátum: 2025-04-16
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

29. Ďakujem všetkým kolegom, ktorí zareagovali faktickou poznámkou. Áno, toto je cesta. Toto je cesta. Hovoriť o tom ľuďom, vysvetľovať to ľuďom, rozprávať o tom, že je to nenormálne, že je to neetické, že treba vyjadriť solidaritu. Verím, že poslanci z vládnej koalície, najmä tí, ktorí si uvedomujú, že nemôžu všetko, a tým by som možno aj apeloval tiež na kolegov z SNS, ktorí niekedy prídu s tým návrhom alebo osvoja si ten návrh, že vidia, že tí ľudia sa už na to nemôžu pozerať, tak ja verím, že sa nájde pár poslancov, ktorí za to zahlasujú, a ukážeme ľuďom solidaritu. Toto je cesta, aby sme aj tú spoločnosť na Slovensku ukľudnili. Aby sme im ukázali, že poslanci nie sú nejakí nadľudia, ktorí môžu všetko. A hlavne pri tejto situácii, kedy sa ľuďom reálne znižujú platy, kedy sa ľuďom zdvíhajú všetky poplatky, vtedy treba ukázať solidaritu. Ďakujem pekne, kolegovia.
33. schôdza NR SR - 14.deň - A. dopoludnia
Dátum: 2025-04-15
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

89. Ďakujem ti, pán poslanec Jakab, za tvoje vystúpenie a povedzme si to na rovinu, povedzme si pravdu. Ten alkohol je obrovský problém nielen na Slovensku, ale je obrovským problémom aj v pléne v Národnej rade Slovenskej republiky. Tak ako si povedal, keby sme zahlasovali za tento zákon nielen my opozícia, ale aj koalícia, mohli by ukázať svojim voličom, ale všetkým ľuďom na Slovensku, že úprimne chcú, aby sme s tým alkoholom zatočili, minimálne v parlamente. Mňa by veľmi zaujímal názor aj dvoch kolegov zo SMER-u, ktorí tu sedia, či už pán poslanec Horváth, alebo pán poslanec Sitkár, veľmi vnímam, že túto debatu intenzívne sledujú, počúvajú, veľmi by ma zaujímal ich názor, ako to oni vnímajú, či vidia, že to je problém, či zahlasujú spolu s pani Vaľovou za to, aby sme to postúpili do druhého čítania, aby sme s tým alkoholom zatočili. Ak chcú, aby ľudia na Slovensku nemali pocit, že poslanci si môžu dovoliť všetko a obyčajní zamestnanci budú vyhodení za to, keď im niekto príde na to, že pijú, tak mali by chlapsky priznať, zahlasovať za to, posunúť ten zákon do druhého čítania, tak ako to urobili pri predchádzajúcom zákone, a môžeme tak spoločne ukázať všetkým ľuďom na Slovensku, že je ten alkohol problém a chceme s ním urobiť poriadok. Za toto vystúpenie chcem poďakovať poslancovi Jakabovi. A chcem ešte pripomenúť všetkým na Slovensku, ktorí sa pamätajú, keď sa pýtali v minulosti Roberta Kaliňáka, že či na Slovensku na najvyšších miestach v politike je korupcia, on vtedy tiež vtedy zapieral a hovoril, že nie, že na najvyšších miestach korupcia nie je. No a potom sme videli, ako postupne policajti chodili a zatýkali najvyšších predstaviteľov na Slovensku a ich kumpánov. Toto isté sa deje s alkoholom. Môžu si poslanci rozprávať, že to nie je problém, ale je.
33. schôdza NR SR - 14.deň - A. dopoludnia
Dátum: 2025-04-15
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

79. Ďakujem pekne. Pani poslankyňa Vaľová, ťažko je reagovať na to, keď vy poviete, že sa to nestalo, že vymýšľate si, že tam naši kolegovia neboli, vy ste tam bola, vy viete presne, ako to bolo. Fakt je ten, že sa v parlamente pije. Fakt je ten, že vy ste boli na poslaneckom klube, o ktorom hovoríte, že je v izolácii, že nikto sa s ním nebaví, že nikto s ním nerokuje. Ja neviem, ako vy ste sa ocitli, tak poctivá smeráčka, na klube SLOVENSKO. Pijete tam, necháte si tam nalievať alkohol, potom rozbijete mobil, ak chcete, môžeme zavolať toho kolegu, ktorému ste mobil rozbili, urobme spoločnú tlačovku, ale to nie je podstatné, pani Vaľová. Podstatné je, že ste to priznali. V parlamente sa pije, pije sa tu vo veľkom a keď chcete zadosťučiniť vlastným slovám, presvedčte svojich kolegov zo SMER-u, posuňme tento návrh do druhého čítania a kľudne tam dajme aj tie psychotropné látky, aj tie lieky, ja som za. Lebo vidíme, že niektorí kolegovia tu nielen pijú alkohol, ale ešte berú aj drogy. Takže poďme do toho, pani Vaľová, beriem to ako za vašu podanú ruku, už raz a navždy s tým musíme skoncovať. Nie je možné, že ľudia, čo chodia do roboty, sú vyhadzovaní za to, keď pijú a poslanci parlamentu si tu môžu piť po večeroch, potom na obed, poobede, robia si tu tlačovky, pletie sa im jazyk a potom predseda strany Fico povie, nadáva novinárom, hovorí, že vy, vy, vy, vy, vy a prestaňte, do riti, klamať, toto hovorí Fico, zjavne pod vplyvom alkoholu, počas dňa, počas pracovnej doby v kancelárii tlačovkovej miestnosti predsedu Národnej rady. Poďme s tým skoncovať, urobme poriadok s tým. Beriem vás za slovo, presvedčte vašich kolegov a v druhom čítaní prijmime aj psychotropné látky, aj drogy, aj mäkké drogy, aj tvrdé drogy, ja som za. Ja sa nemám čoho báť, poďme do toho. (Potlesk.)
33. schôdza NR SR - 14.deň - A. dopoludnia
Dátum: 2025-04-15
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

28. Ďakujem pekne. Jozef, ty keď hovoríš pravdu, veľa koaličným poslancom sa to nepáči, veľa poslancov ochká, krochká, nejde im to proste, nepasuje im to, keď hovoríš tú pravdu. Ale ja by som chcel ponúknuť, keď si spomenul nášho predsedajúceho pána Danka, ponúknuť by som mu chcel takú radu, ale možno ju prijme, možno ju neprijme. On teraz sa snaží nejakým spôsobom doháňať tie percentá, o ktoré prišiel v prieskumoch, a prišiel s prvým dobrým návrhom, a to je zrušenie transakčnej dane. No a my keď mu tu veľakrát hovoríme, keď sa mu pletie jazyk, že či náhodou nepil, on väčšinou hovorí, že berie nejaké tabletky a že to spôsobuje vlastne to motanie sa jazyka, nejaké tabletky. Tak toto je podľa mňa ďalší z návrhov, pán Danko, s ktorým by ste mohli prísť vy. Kľudne, keď nechcete podporiť náš návrh, skopírujte si to a navrhnite ho do parlamentu. Vtedy ukážete ľuďom a vašim voličom, že to myslíte hrdo, odborne a slušne, pán Danko. A keď beriete naozaj tie lieky, nebudete mať problém každý deň, keď pôjdeme do pléna, nafúkať, ukážete, že ste nepil a takto môžte získať tie percentá. Lebo keď budete mať 1,5 % alebo 1,9 %, tak s tým Ficom nezatočíte. Nikdy nebudete taký relevantný partner, aby ste Fica vyškolili. Ale keď prídete s dobrými návrhmi, a toto je jeden z dobrých návrhov, tak ako aj zmrazovanie platov, tiež si môžte skopírovať, vtedy vám ľudia uveria, vtedy uvidia, že to, čo ste mali na bilbordoch, myslíte vážne a vtedy možno vyskočíte na tie 3-4 % a už budete relevantným hráčom, ktorý môže toho Fica občas vycvičiť. Takto keď vidia ľudia vaše prejavy, a nielen vás, keď predsedáte, ale aj ostatných poslancov a potom nezahlasujete za to, aby sme len fúkali a dokázali, že nepijete, tak tie reči sú potom vaše o ničom.